Ο **Ρενέ Βικτόρ Φενουγιέρ** (γαλλικά: *René Victor Fenouillère*, γεννημένος στο Πορμπάιγ, στο νομό της Μανς, στις 22 Οκτωβρίου 1882 και νεκρός στη μάχη στα βόρεια της Ρενς, στις 4 Νοεμβρίου 1916), ήταν Γάλλος διεθνής ποδοσφαιριστής, οποίος αγωνιζόταν ως επιθετικός.

Βιογραφία
---------

Ξεκίνησε την ενασχόλησή του με το ποδόσφαιρο αγωνιζόμενος με τις ομάδες νέων της ΟΣ Αβράνς, ενώ στη συνέχεια μετέβη στην Αγγλία, όπου και πραγματοποίησε τις σπουδές του, ασχολούμενος, παράλληλα, με το ράγκμπι. Κατά τη διάρκεια της περιόδου μεταξύ 1902-1903, ο Φενουγιέρ ξεκίνησε να αγωνίζεται για λογαριασμό της ΡΚΝ Εσπανιόλ, όπου σε σύντομο χρονικό διάστημα πέτυχε να ξεχωρίσει για τις ποδοσφαιρικές ικανότητές του, με την αθλητική εφημερίδα της εποχής, *Los Deportes*, να τον χαρακτηρίζει ως «ισάξιο του Ζοάν Γκαμπέρ». Το 1903, αγωνίστηκε για λογαριασμό της ΦΚ Μπαρτσελόνα, ως δανεικός από την Εσπανιόλ, αποτελώντας, παράλληλα, τον πρώτο χρονικά Γάλλο ποδοσφαιριστή στην ιστορία της. Έπειτα από την παρουσία του στην Αγγλία και την Ισπανία, μετεγκαταστάθηκε στο Παρίσι, όπου και αγωνίστηκε με τα χρώματα των Ρασίνγκ Κλεμπ ντε Φρανς και Ρεντ Σταρ. Ως διεθνής με την Εθνική Γαλλίας πραγματοποίησε μία διεθνή συμμετοχή, το 1908, κατά τη διάρκεια των Θερινών Ολυμπιακών Αγώνων. Συγκεκριμένα, αγωνίστηκε ως βασικός κατά τη διάρκεια αναμέτρησης της ομάδας του με αντίπαλο τη Δανία, η οποία και ήταν η μοναδική της στη συγκεκριμένη διοργάνωση, ωστόσο απέτυχε να βοηθήσει τη Γαλλία να αποφύγει τη μεγαλύτερη ήττα στην ιστορία της, με τελικό αποτέλεσμα 1-17. Πραγματοποίησε την τελευταία συμμετοχή του σε ποδοσφαιρική αναμέτρηση το 1915, κατά τη διάρκεια φιλικής αναμέτρησης μεταξύ της Αβράνς και μικτής ομάδας στρατιωτών των συμμαχικών δυνάμεων.

Κατά τη διάρκεια του Α΄ Παγκοσμίου Πολέμου, ο Ρενέ Φενουγιέρ κατετάγη στο 2ο Σύνταγμα Πεζικού της Γκρανβίλ. Το 1915, τραυματίστηκε κατά τη διάρκεια αψιμαχίας μεταξύ των αντίπαλων στρατευμάτων στο Βέλγιο και επέστρεψε στην Αβράνς. Έπειτα από την αποθεραπεία του, επέστρεψε στο πεδίο της μάχης. Ως, πλέον, υπολοχαγός, ο Φενουγιέρ σκοτώθηκε στο μέτωπο του πολέμου, στις 4 Νοεμβρίου 1916. Ετάφη στο εθνικό κοιμητήριο του Σιλερί, στο νομό της Μαρν.

Κατά τη διάρκεια της δεκαετίας του 1930, το στάδιο της ΟΣ Αβράνς, χωρητικότητας 2000 θέσεων, έλαβε το όνομά του. Στις 6 Νοεμβρίου 2020, πραγματοποιήθηκαν τα αποκαλυπτήρια αναθηματικής πλάκας προς τιμήν του, η οποία στήθηκε στην είσοδο του συγκεκριμένου σταδίου, υπενθυμίζοντας, μεταξύ άλλων, την παρουσία του με τα χρώματα της Μπαρτσελόνα.

Φωτοθήκη
--------

* Οι ποδοσφαιρικές ομάδες των ΣΟΕ Τουλούζ και ΦΚ Μπαρτσελόνα, προ μεταξύ τους αναμέτρησης με τελική εκτός έδρας επικράτηση της Μπαρτσελόνα στην Τουλούζ με σκορ 2-3, τον Μάιο του 1904, με τον Φενουγιέρ να είναι μέλος της ομάδας.Οι ποδοσφαιρικές ομάδες των ΣΟΕ Τουλούζ και ΦΚ Μπαρτσελόνα, προ μεταξύ τους αναμέτρησης με τελική εκτός έδρας επικράτηση της Μπαρτσελόνα στην Τουλούζ με σκορ 2-3, τον Μάιο του 1904, με τον Φενουγιέρ να είναι μέλος της ομάδας.
* Ο Ρενέ Φενουγιέρ ως παίκτης της Ρεντ Σταρ Αμικάλ Κλεμπ, στις 20 Δεκεμβρίου 1908.Ο Ρενέ Φενουγιέρ ως παίκτης της Ρεντ Σταρ Αμικάλ Κλεμπ, στις 20 Δεκεμβρίου 1908.

Παραπομπές
----------

1. 1 2 3 4 5 6  (Γαλλικά) Thomas, Nicolas (9 Νοεμβρίου 2020). «René Fenouillère, un footballeur talentueux taclé par la Grande Guerre». *La Manche Libre*. Αβράνς. Ανακτήθηκε στις 16 Φεβρουαρίου 2021.
2. 1 2 3  (Γαλλικά) Bouchacourt, Jérome (8 Ιουλίου 2020). «René Fenouillère, le premier Français à avoir joué au FC Barcelone». *Foot Amateur*. Ανακτήθηκε στις 16 Φεβρουαρίου 2021.
3. 1 2 3 4 5 6  (Γαλλικά) «René Victor Fenouillère, le premier footballeur français de l'histoire du FC Barcelone». *www.fcbarcelona.fr*. 26 Ιουλίου 2014. Ανακτήθηκε στις 16 Φεβρουαρίου 2021.
4. ↑  (Γαλλικά) «Προφίλ του Ρενέ Φενουγιέρ». *FFF.fr*. Ανακτήθηκε στις 16 Φεβρουαρίου 2021. [*νεκρός σύνδεσμος*]
5. ↑  (Αγγλικά) Reyes, Macario. «Football Tournament 1908 Olympiad». *www.rsssf.com*. Ανακτήθηκε στις 10 Οκτωβρίου 2018.
6. ↑  (Γαλλικά) «Fiche individuelle de René Victor Fenouillère, mort pour la France». *memoiredeshommes.sga.defense.gouv.fr*. Ministère de la Défense. 9 Ιουνίου 1917. Ανακτήθηκε στις 18 Δεκεμβρίου 2013.

Πηγές
-----

* (Γαλλικά) Simon, Jacques (1998). *Un siècle de football normand*. Éditions Charles Corlet. σελ. 170. ISBN 978-2854807530.


|  |  |
| --- | --- |
| 

|  |
| --- |
| * Πύλη:Ποδόσφαιρο
* Πύλη:Γαλλία
 |

 |